Məmmədəli Əsgərov

Məmmədəli Əsgərov (tam adı: Məmmədəli Səlimxan oğlu Əsgərov; ) — tanınmış alim, pedaqogiji elmlər namizədi, Azərbaycan Dövlət Mədəniyyət və İncəsənət Universitetinin Səhnə danışığı kafedrasının professoru (1969-1974), Azərbaycan Yazıçılar İttifaqının üzvü 
 Həyatı və təhsili 
Məmmədəli Əsgərov 1921-ci il dekabr ayının 18-də Bakının Suraxanı kəndində neftçi ailəsində anadan olub. 1940-1943-cü illərdə M.F.Axundov adına Müəllimlər İnstitutunun (indiki Bakı Slavyan Universiteti) Ədəbiyyat fakültəsində təhsil alıb. Eyni zamanda, 1945-ci ildə Azərbaycan Dövlət Universiteti (indiki Bakı Dövlət Universiteti) Filologiya fakültəsinin qiyabi şöbəsini bitirib. İkinci dünya müharibəsi dövründə üç ay ön cəbhədə sıravi əsgər alman-faşist işğalçılarına qarşı vuruşub, ağır yaralandığına görə 1942-ci ildə ildə təxris olunub.

 Fəaliyyəti 
Məmmədəli Əsgərov 1943–1964-cü illərdə Bakıda 101 saylı orta məktəbdə Azərbaycan dili və ədəbiyyatı müəllimi kimi fəaliyyət göstərib.

1944–1964-ci illərdə "Azərbaycan gəncləri" qəzeti redaksiyasında Ədəbiyyat və incəsənət şöbəsinin müdiri işləyib.

1964–1969-cu illərdə Azərbaycan Müəllimləri Təkmilləşdirmə İnstitutunda Azərbaycan dili və ədəbiyyatı kabinetində metodist vəzifəsində çalışıb.

1969-1974-cü illərdə ADMİU-nun Səhnə danışığı kafedrasında baş müəllim, dosent, professor və kafedra müdiri kimi incəsənət sahəsində yüksəkixtisaslı kadr hazırlığına mühüm töhfələr verib.

 Mükafatları 
Tanınmış əruzşünas Məmmədəli Əsgərov maarifçilik sahəsində göstərdiyi xidmətlərinə görə 1972-ci ildə "Azərbaycan" Bilik cəmiyyəti tərəfindən Abbasqulu Ağa Bakıxanov adına fəxri diplomla təltif olunub.

 Elmi-nəzəri yaradıcılığı 
Məmmədəli Əsgərovun 1965-ci ildə "Füzulini məktəbdə necə tədris etməli" adlı metodik vəsaiti nəşr olunub. Bu nəşr, ikinci dəfə 2024-cü ildə latın qrafikası ilə yenidən ADMİU-nun mətbəəsi tərəfindən çap olunub. Müəllif, bu dəyərli tədqiqat əsərində Məhəmməd Füzulinin yaradıcılığının orta məktəblərdə tədrisi ilə əlaqədar məsələlərin qoyuluşu və həllində füzulişünaslıq elmimizin nailiyyətlərinə və respublikamızın məktəblərinin təcrübəsinə əsaslanmışdır. M.Füzulinin tədrisi respublikamızın məktəblərində başlıca yerlərdən birini tutduğuna görə kitabda şairin həyat və yaradıcılığını tədris etmək üçün müəllimə daha çox faktiki material əldə etməkdə və effektli metodlar tapmaqda kömək etmək məqsədi əsas götürülmüşdür. Füzulişünaslıq elminin şair haqqında irəli sürdüyü bir sıra məsələlərin çap olunduğu mənbələri özündə əks etdirən nəşrin sonunda xüsusi kitabiyyət hissəsi verilmişdir.

Alimin 2017-ci ildə "Bədii qirət" adlı ali məktəblər üçün tədris vəsaiti çap edilmişdir. İlk dəfə 1975-ci ildə nəşr olunmuş bu kitabın təkrar çapdan buraxılmasında Azərbaycan Dövlət Mədəniyyət və İncəsənət Universitetinin professor-müəllim heyətinin xidmətləri olmuşdur.
Onun 200-ə yaxın elmi məqaləsi respublikanın nüfuzlu jurnallarında çap edilib. Professor Məmmədəli Əsgərov bir neçə dərsliyin, metodiki vəsaitin və tədris proqramının müəllifidir. Tənqidçi-alim Məmmədəli Əsgərov Əməkdar elm xadimi, filologiya elmləri doktoru, professor Qəzənfər Paşayevin tərtibi etdiyi Nəsiminin "İraq divanı"nın redaktoru olub, qəzəllərdə çətin anlaşılan beytlərin şərhini və lüğətini yazıb.

 İstinadlar 

 Xarici keçidlər 

Kateqoriya:Azərbaycan alimləri
Kateqoriya:Azərbaycanlı alimlər
Kateqoriya:Azərbaycan pedaqoqları
Kateqoriya:Azərbaycanlı pedaqoqlar
Kateqoriya:Azərbaycan ədəbiyyatşünasları
Kateqoriya:Azərbaycanlı ədəbiyyatşünaslar